Sascê
Ìndice
Giögrafîa[modìfica | modìfica wikitèsto]
O Sascê (Sascéllo in zenéize de Zêna) o se trêuva inta provinsa de Sann-a a 405m in scio livello do mâ. Assettou inte unn-a conca naturale, o Sascê o l'é in scia via de passaggio tra-a ciannûa da Bormia e de Lisciandria, tutta averta verso a Lombardia, e o mâ. Tera de fò e de pin, antigamente de luvi e de orsi, che s'ascondeivan inti boschi de l'Avzera a mezogiorno e de Déiva a tramontann-a.
E rocche in sciæ quæ o Sascé l'e accoégou e che i abitanti han adeuviâ pe-e muâge, ciamæ inta lengua do paise tûvo, en in veitæ de arenarie formæ 30 mion de anni fa, into Oligocen de l'ea geologica Tersiaia[1]. A presensa de ben ben de resti fossili a permisso za a-o naturalista Præ Pietro Perrando (1817-1889) de formulâ l'ipotexi ch'o futuro territoio do Sascé fisse allantôa coverto da unn-a lagunn-a de mâ, tiâ sciù scinn-a o livello d'ancheu da-a orogenesi de Arpi.
Stöia[modìfica | modìfica wikitèsto]
A arecugéita de fossili animali do Prae Perrando a l'é allogiâ in parte into Museo de stöia naturale de Zena, in parte into museo Perrando mæximo a-o Sascé. Pe de ciù, se ghe peu vedde unn-a gran quantitæ de attrezzi préistòrichi, comme asce, ponte de fressa, pestelli, rasccin, do Paleolitico finn-a o Neolitico. A prezénsa de giadeite[2] into monte Beigua[3], esportâ za di quelli tempi in tutta Europa, a l'êa de segûo unn-a raxion de popolamento primma de l'invension di metalli. A metallorgia a l'é l'industria tradiçionale do paise, favoria da presensa de filon metalliferi inti tempi antighi, comme o mostra e armi trovae into recanto da Maddalenn-a[4], ancheu o museo d'Acqui Terme, datæ do bronzo. I romæn, passae sensa lasciâ resti né testimonio scrito, contròllan o territeuio do Sascé doppo a guera contra i Liguri Statielli, che abitavan Acqui Terme. Ma do ponto de vista linguistico, o nomme di Statielli no peu spiegâ pe trasformaçion regolare quello do Sascê ò Sascéllo.
O primmo documento ch'o parlieiva do Sascé o saieiva un decretto de l'impératô Otton I de Sassonia do 967[5], ch'o çita inta donassion d'Aleramo, un paise, Salsole, ch'o se treuva ciu o meno into o mæximo leugo che o Sascé. A forma Saxellum a l'e adoeviâ pe a primma votta inte un documento feodâle do 1186. Inte sti tempi chie, o paise o se trovava d'arente a Bastia Soprana, in scia croxea tra e stradde do Zô, c'o vegne sciù da Vâze, e quella che a va da Vôtri a Ponzon, passando pe o Faiallo e o monte Ermetta[5].
Semme mòrto Aleramo, o Sascé o passa de man a-o marcheize de Ponzon, ch'o l'ea padron de Vâze, Çelle e Arbissœa ascî. Ma into 1293 o Branca Doia, no sentendise segûo pe a so vitta a Zena, o commensa a accattà de tere a o Sascê, do quæ o se proclama o scignô inte l'anno 1303. O Döia dâ a-o paise unn-a primma organisassion politica in scangio d'unn-a quantitæ de tasce e de décime. Into mentre, a Zena son approevo a fâse a pelle tra Guelfi (Fieschi e Grimaldi) e Ghibellin (i Döia e Spìnoa). Sciben che o Branca o tîa o gambin in Sardegna, condannòu a mòrte, o Sascé o resta a proprietæ di Doia finn-a a l'8 de zugno do 1593[5].
Con tutto che o Sascê o l'e ben ben cresciuo pe o cammin de dôe stradde d'intrâ, tra a contrâ di ratti (ancheu, via Perrando) e a Ciassa, donde se fa fabricâ unn-a gexa neuva (1582) pe-i 600 fogoâ (ciù o meno 2400 abitanti), e tasce son troppo cresciue ascî. Defæti quello 8 de zugno o Conseggio da-a comunitæ disponn-e che i feodatai Döia seggian cacciæ e costreiti a repollâ inta Bastia. Ma o prinçipe Andrea Döia, nêvo do grande Andrea Döia ch'o s'êa piggiòu a briga de dâ recatto a-a Repubbrica zeneize e trasformâla inte un stato moderno, no é contento e invadde o paise con di sordatti spagnòlli[5][6].
S'inandia aloa unn-a longa trattativa de vent'anni, o "negotio del Sassello"[6], ch'arriêsce into 1613 a mette o paise sotta a tutela diretta da-a Repubbrica, in cangio de quella di Doia. O l'e o megio periodo da-a stoia do Sascê, graçie a-a grande attivitæ di feræ[7] : ghe n'êan 7 in scio cammin di riæn. O fero esendo portòu sciû pe-i bricchi da Vâze, Çelle e Arbissœa. L'attivitæ finisce solo co-a revoluçion da-a siderurgia into 1850[6].
Ma inte questo periodo o paise o l'e ascî occupòu e distrûto dôe vòtte da-i piemonteixi, de longo apprœvo a çercâ d'impadronise de Zena e do sò porto. O 20 settembre 1672 i sordatti sabaudi sovercian a difeiza da çitæ e dan fêugo a tutto, gexe e conventi compreixi. O brûxa coscî un ormo istorico de 12m de çirconferensa. Cacciæ via una primma votta allantôa, i Savoia ghe proevan torna into 1747 co-a guera de succescion de l'Austria, sensa ese ciù addiciæ de primma. Defæati, semme occupou o Sascê con tutti i paixi d'arente, i sordatti croati da reginn-a d'Austria e Ungheria derruan o paise sensa miseïcordia : alloa, i abitanti se revòltan in àrme contra questi Chervòzzi, che mâ pigiæ, s'inroccan inta Bastia. Se compone unn-a canson popolâ, epica do ardì e fieressa di abitanti, che e gente conoscian ancun ancheu. Solo into 1749 i piemonteixi se ne van, doppo a fin da-a guera con a Fransa[5].
E battaggie napoleoniche de Dego e Monteneutte no toccan goaei o Sascê : o pêzo o comensa into 1799 co-a guera franco-oustriaca. A batòsta de Nêuve a pòrta l'occupaçion françeize e oustriaca do territoïo e domande de pàn e approvixonamenti, finn-a a battaggia de Marengo, co-a quae o paize o divegne mairie do dipartimento de Monteneutte. Into 1812 s'inandia a costruçion da stradda carretêa ch'a portià a Sann-a, co-i dinæ da comunitæ. Depoi o Congresso de Vienna (1815), ch'o pòrta a-a fin da repubbrica zeneize, o Sascê - amermòu da-a guera e da-a crixi de ferrêe - intra into statto sabaudo. A tutte e mainée, a partî da questo momento o Sascê o va appreuvo a-o destin do Piemonte e, doppo o 1860, do statto italian.
Lettiatûa[modìfica | modìfica wikitèsto]
Pòsti de interesse[modìfica | modìfica wikitèsto]
Economîa[modìfica | modìfica wikitèsto]
Se a siderurgia di basci feughi a l'é l'indùstria tradiçionale do paise, gh'en antigamente tante biteghe di caighæ, chixoéi, banchæ e ferræ. Into XX sécolo, o sopravive l'artigianato da tescitûa. Ma a fabrica téscile do Schiapparelli a brûxa into 1928 e no l'é mai ciù rifæta. Con l'avertûa de stradde, s'inandia l'indùstria de dôçi e di amaretti, basæ in sce 'na riçetta antiga ch'a pâ ch'a vegne da nobildonne de Mieuia[5]. D'estæ, vegnan di foresti pe çercâ fónzi e andâ a spasso into parco naturale do Beigua[8], ch'o divegne de longo ciù çentrale pe a vitta économica do paise.
Coltûa[modìfica | modìfica wikitèsto]
Manifestaçioìn[modìfica | modìfica wikitèsto]
Feste e fêe[modìfica | modìfica wikitèsto]
Comunicaçioìn[modìfica | modìfica wikitèsto]
E primme notiçie inte vie de comunicassion son do doxen, quande gh'ean de piste pe e lezze, pe tià zu i ærbi di boschi ai cianté navali de Vâze. Pe andâ da-o Sascê a Zena, da Veirera se continoava in sce l'Ermetta e o Beigua, o Faiallo e in scia fin Vôtri. Ancheu, e stradde d'intrâ, detæ da-o territöio, son de longo e maexime : o Sascê o l'é ligou a Sann-a pe a stradda do Zô (SP334) ch'a chinna a Arbissoea, do 1854. A maexima SP334 a continua scinn-a a Acqui, zu pe a valle de l'Erro. Questa parte a remonta a-o 1876.
- ↑ Prever, Pietro L. I coralli oligocenici di Sassello nell'Appennino Ligure. Stab. tip. V. Lischi e Figli, 1922.
- ↑ Errera, Michel, Pierre Pétrequin, and Anne-Marie Pétrequin. "Origine des jades alpins entre Provence et Adriatique." ‘Jade. Grandes haches alpines du Néolithique européen’, Chapitre 13. Presses Universitaires de Franche-Comté Ed. Besançon, 2012. 750-821.
- ↑ Pétrequin, Pierre, et al. "Beigua, Monviso e Valais: all'origine delle grandi asce levigate di origine alpina in Europa occidentale durante il V millennio." Rivista di Scienze Preistoriche 55.55 (2005): 265-322.
- ↑ Porto, Felice Gino Lo. "Un ripostiglio dell'Età del Bronzo presso Sassello (Savona)." Rivista di studi liguri 20 (1954): 130-132.
- ↑ 5,0 5,1 5,2 5,3 5,4 5,5 Piero Rossi, Sassello, storia e cultura, Genova, 1991
- ↑ 6,0 6,1 6,2 Mario Garino, Storia di Sassello, Società Savonese di Storia Patria, Ed. Liguria, 1964
- ↑ Rossi, Pietro. Le ferriere di Sassello. Associazione" Amici del Sassello, 1989
- ↑ Burlando, Maurizio, et al. "From geoheritage to sustainable development: strategies and perspectives in the Beigua Geopark (Italy)." Geoheritage 3.2 (2011): 63-72.
lij_Latn spa_Latn srd_Latn lij_Latn lij_Latn srd_Latn lij_Latn lij_Latn lij_Latn lij_Latn lij_Latn lij_Latn lij_Latn srd_Latn srd_Latn srd_Latn lij_Latn srd_Latn srd_Latn srd_Latn srd_Latn lij_Latn vec_Latn fra_Latn vec_Latn vec_Latn vec_Latn lmo_Latn ita_Latn eng_Latn